इन सारे बिंदुओं के आधार पर हम स्पष्ट ही एक बात कह सकते हैं कि ज्ञानरंजन परंपरा से विमुख कोई एकांतिक कहानीकार नहीं हैं, बल्कि वह अपनी पंरपरा में पूरी तरह विन्यस्त एक ऐसे कथाकार हैं, जिनका अपने पहले की कहानी के साथ दिलचस्प, द्वंद्वात्मक संबंध रहा है। उन्होंने अपने पहले की कहानी से कई सारे गुणों को प्राप्त किया है, तो उसकी कई सारी आदतों का खंडन करते हुए अपनी एक नई कथात्मक आदत का आविष्कार भी किया है। वह नई कहानी से मिली हुई परंपरा का विकास तो करते हैं, लेकिन उसके साथ ही कहानी को अपने रचनाकार की शक्ति और वैभव के सहारे संचालित करते हुए नए इलाकों की ओर ले जाते हैं। इसीलिए यह कहा जाता है, और कुछ अनुच्छेद पूर्व हमने उल्लेख भी किया है, लेकिन फिर भी उसे यहाँ दुहरा देना हमें समीचीन लगता है कि ‘ज्ञानरंजन की कहानियों के बाद हिंदी कहानी वैसी नहीं रही जैसी कि उनसे पहले थी।’